รัฐบาลกินรวบกองสลาก
เลือกผู้การโจ้กนั่งผู้อำนวยการเบญจาเป็นประธานลุยออนไลน์
7 มิ.ย. 2555

เลือกผู้การโจ้กนั่งผู้อำนวยการเบญจาเป็นประธานลุยออนไลน์
เลือก “อรรถกฤษณ์” นายตำรวจติดตาม พ.ต.ท.ทักษิณ ขึ้นแท่น ผอ.สลากคนใหม่ พร้อมแต่งตั้ง เบญจา นั่งประธาน หวังเร่งดันหวยออนไลน์คลอดปีนี้ 
นายทนุศักดิ์ เล็กอุทัย รมช.คลัง เปิดเผยว่า คณะกรรมการสรรหาผู้อำนวยการสำนักงานสลากกินแบ่งรัฐบาลคนใหม่ ที่มี พล.ต.ต.สุรสิทธิ์ สังขพงศ์ เป็นประธานกรรมการสรรหา ได้ข้อสรุปเรื่องการสรรหาผู้อำนวยการสำนักงานสลากกินแบ่ง รัฐบาลคนใหม่แล้ว โดยมีมติเลือก “ผู้การโจ้ก” พล.ต.ต.อรรถกฤษณ์ ธารีฉัตร รองผู้บังคับการตำรวจภูธรภาค 4 อดีตนายตำรวจผู้ติดตามรักษาความปลอดภัย แก่ พ.ต.ท.ทักษิณ ชินวัตร ช่วงดำรงตำแหน่งนายกรัฐมนตรี เป็นผู้อำนวยการ โดยชนะคู่แข่งด้วยมติเอกฉันท์
ขณะนี้อยู่ในขั้นตอนการเจรจาเรื่องสัญญาการว่าจ้างและเจรจาเรื่องผลตอบแทน หากสามารถเจรจาเรื่องผลตอบแทนได้ข้อยุติ คาดว่าจะสามารถนำเรื่องเสนอให้ที่ประชุมคณะรัฐมนตรีพิจารณาอนุมัติได้ทันภายในเดือน มิ.ย.นี้
ทั้งนี้ การสรรหาผู้อำนวยการสำนักงานสลากฯ คนใหม่เพื่อให้เข้ามาแทนนายสมชาติ วงศ์วัฒนศานต์ ที่คณะกรรมการมีมติเลิกจ้างไปตั้งแต่วันที่ 11 พ.ค. 2555 โดยคณะกรรมการสลากกินแบ่งรัฐบาลระบุว่านายสมชาติขาดภาวะผู้นำ
แหล่งข่าวจากกระทรวงการคลัง เปิดเผยว่า พล.ต.ต.อรรถกฤษณ์ คือหัวหน้ารักษาความปลอดภัยให้กับ พ.ต.ท.ทักษิณ เชื่อว่าน่าจะได้รับคำสั่งให้เข้าผลักดันโครงการหวยออนไลน์ให้กลับมาเริ่มจำหน่ายได้ทันภายในปีนี้ รวมถึงจะให้เข้ามาดูเรื่องการแก้ พ.ร.บ.สำนักงานสลากกินแบ่งรัฐบาลให้สอดรับกับแผนการออกสลากออนไลน์ เพื่อให้สามารถนำรายได้จากการขายหวยออนไลน์นำไปใช้จ่ายตามนโยบายประชานิยมของรัฐบาลได้หลากหลายขึ้น
นอกจากนี้ แหล่งข่าวเปิดเผยอีกว่า ที่ประชุมคณะกรรมการสลากฯ นัดล่าสุดได้มีมติแต่งตั้งให้นางเบญจา หลุยเจริญ อธิบดีกรมสรรพสามิต อดีตประธานกรรมการสลากกินแบ่งรัฐบาล และถูกปลดออกจากตำแหน่งในสมัยนายธีระชัย ภูวนาถนรานุบาล เป็น รมว.คลัง เนื่องจากความขัดแย้งในการจัดสรรโควตาสลากให้กับมูลนิธิองค์การทหารผ่านศึกให้กลับเข้ามานั่งในตำแหน่งประธานคณะกรรมการสลากฯ แทนที่นายอารีพงศ์ ภู่ชอุ่ม ปลัดกระทรวงการคลัง ที่เสนอชื่อนางเบญจาให้กลับเข้ามานั่งในตำแหน่งประธานคณะกรรมการสลากฯ ตามเดิม
แหล่งข่าวเปิดเผยว่า ผู้สมัครรายอื่นที่มีคะแนนตีคู่กับ พล.ต.ต.อรรถกฤษณ์ ประกอบด้วย นายพีระศักดิ์ หินเมืองเก่า ผวจ.ระนอง คนปัจจุบัน พ.ต.ท.ไพโรจน์ ปัญจประทีป อดีตรองผู้อำนวยการสำนักงานสลากกินแบ่งรัฐบาล และนายไพสิฐ แก่นจันทน์ รองประธานบริหารฝ่ายธุรกิจโรงแรม บริษัท ดิเอราวัณ กรุ๊ป